संयुक्त कलेक्टर ने किया क्षेत्र का दौरा
जिपं सीईओ बोले- जिले में हो रहा प्रधानमंत्री आवास योजना का वेरीफिकेशन
भास्कर संवाददाता | बड़वानी
जिले में प्रधानमंत्री आवास योजना के तहत हुए निर्माण कार्य की जांच की जिम्मेदारी ब्लॉक स्तर पर जिला अफसरों को सौंपी है। शनिवार को संयुक्त कलेक्टर सविता झानिया ने ठीकरी ब्लॉक की ग्राम पंचायत सुराना का दौरा किया। यहां संबंधित हितग्राहियों की जानकारी ली गई।
जिला पंचायत सीईओ बी कार्तिकेयन ने बताया योजना के तहत निर्माण भवनों के वेरीफिकेशन का काम शुरू किया है। जिले के सभी ब्लॉकों में अलग-अलग अफसरों की ड्यूटी लगाई गई है। जांच कर रहे अफसरों के माध्यम से सौंपे जाने वाली प्रतिवेदन रिपोर्ट को शासन तक पहुंचाया जाएगा। शनिवार को संयुक्त कलेक्टर सविता झानिया सुबह 11.30 बजे सुराना ग्राम पंचायत पहुंची। उन्होंने पात्र हितग्राहियों के घर जाकर जानकारी लेने के साथ ही ग्राम पंचायत सचिव से जानकारी ली। उन्होंने बताया अधिकारियों को जांच करना है कि सूची के आधार पर ही हितग्राही को लाभ दिया गया है। भवन निर्माण तय मापदंडों के आधार पर किया गया है कि नहीं। योजना का लाभ लोगों तक पहुंचाने में किसी तरह से परेशान तो नहीं किया। पात्र हितग्राही योजना का लाभ लेने के लायक है या नहीं सहित अन्य बिंदुओं पर जांच की जानी है। जिला अधिकारियों को 4-4 ग्राम पंचायतों की जिम्मेदारी सौंपी गई है। जिला पंचायत सीईओ ने बताया पहले ब्लॉक स्तर के अफसर, कर्मचारी सर्वे कर चुके हैं। उन्होंने सर्वे ठीक किया इसकी पुष्टि के लिए रेंडम सर्वे कराया जा रहा है।
hin_Deva hin_Deva kas_Deva hin_Deva hin_Deva